OBRAZLOŽENJE UZ PRVE IZMJENE I DOPUNE PRORAČUNA GRADA LUDBREGA ZA 2022. GODINU

Sukladno Zakona o proračunu (NN144/21) ukoliko se tijekom proračunske godine, zbog izvanrednih, nepredviđenih okolnosti povećaju rashodi i izdaci, odnosno umanje prihodi i primici, proračun se mora uravnotežiti pronalaženjem novih prihoda i primitaka odnosno smanjenjem predviđenih rashoda i izdataka. Uravnoteženje proračuna provodi se izmjenama i dopunama proračuna prema postupku za donošenje proračuna.

U izmjene i dopune proračuna za 2022. godinu unosi se preneseni manjak iz prethodne godine u iznosu od 5.867.158,00 kuna koji se sastoji od prenesenog rezultata poslovanja za 2021. godinu proračunskih korisnika i Grada Ludbrega

PRIHODI I PRIMICI

Prvom Izmjenom i dopunom Proračuna Grada Ludbrega za 2022. godinu nastoji se uspostaviti ravnoteža između planiranih prihoda i primitaka i planiranih proračunskih rashoda i izdataka. Po ovoj prvoj procjeni, ukupni prihodi primici iznosili bi 70.078.195,00 kuna.

Promatrajući ukupne prihode po prvim Izmjenama u odnosu na Plan proračuna vidljivo je da su ukupni prihodi i primici smanjeni za =6.260.856,00 kuna.

Značajnije smanjenje prihoda je od pomoći iz inozemstva i od subjekata unutar općeg proračuna a odnosi se na drugačiju dinamiku realizacije europskih projekata kao i na projektne prijave za projekte koji nisu bili odobreni.

Najvažnije povećanje prihoda i primitaka odnosi se prodaju dionica Termoplina d.d. te na dugoročno zaduživanje Centra za kulturu i informiranje Dragutin Novak Ludbreg za obnovu kino dvorane.

**RASHODI I IZDACI**

Promatrajući ukupne rashode po prvim Izmjenama u iznosu od 70.078.195,00 kuna u odnosu na Plan proračuna u iznosu od 76.339.051,00 kuna, vidljivo je da su ukupni rashodi smanjeni za 12.128.014,00 kuna od čega se 5.867.158,00 kuna odnosi na preneseni manjak iz prethodne godine.

Smanjenje rashoda planirano je u iznosu 133.200,00 kuna za rashode za zaposlene, zatim u iznosu od 463.365. 00 kuna za materijalne rashode, 17.911,00 kuna za financijske rashode. Ostalo smanjenje očituje se u dijelu europskih razvojnih projekata zbog usklađenja dinamike provedbe istih.

Povećanje rashoda očituje se u dodatnim ulaganjima na građevinskim objektima te povećanju sufinanciranja boravka djece u dječjim vrtićima za 50,00 kuna mjesečno.

Sve pojedinačne korekcije vidljive su u prijedlogu Izmjena i dopuna Proračuna Grada Ludbrega za 2022. godinu.

U članku 4. Izmjena i dopuna Proračuna predloženo je da iste stupaju na snagu prvog dana od dana objave iz razloga što je u proračunu veliki broj aktivnosti i projekata, zbog čega je potrebno što prije evidentirati poslovne događaje koji nastaju realizacijom istih.

Sukladno odredbi članka 37. Poslovnika o radu Gradskog vijeća Grada Ludbrega, gradonačelnik kao ovlašteni predlagatelj ovog akta, isti podnosi na raspravu i usvajanje Gradskom vijeću Grada Ludbrega.